**ความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก**

**คณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง**

**นันทวรรณ ประสิทธิ์**

**คณะสถาปัตยกรรม ศิลปะและการออกแบบ สถาบันเทคโนโลยีพระจอมเกล้าเจ้าคุณทหารลาดกระบัง**

**nandhawana.pr@kmitl.ac.th**

**บทคัดย่อ**

การวิจัยนี้มีวัตถุประสงค์เพื่อศึกษาและเปรียบเทียบระดับความพึงพอใจที่มีต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก สถาบันเทคโนโลยีพระจอมเกล้าเจ้าคุณทหารลาดกระบัง จำแนกตามข้อมูลพื้นฐานของนักศึกษาและบัณฑิต กลุ่มตัวอย่างที่ใช้ในการวิจัยครั้งนี้ คือ บัณฑิตและนักศึกษาชั้นปีสุดท้าย ปีการศึกษา 2563 เครื่องมือที่ใช้ในการวิจัยใช้แบบสอบถาม สถิติที่ใช้ในการวิจัยคือ ค่าความถี่ ร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์เนื้อหา ทดสอบสมมติฐานโดยใช้ t–test, F-test ผลการวิจัยพบว่า 1) ความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก โดยภาพรวมอยู่ในระดับมาก ( = 4.16) 2) เมื่อพิจารณาจำแนกตามข้อมูลพื้นฐานของนักศึกษาและบัณฑิต พบว่า เพศ และระดับเกรดเฉลี่ยสะสมที่ต่างกัน มีระดับความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก โดยรวมไม่แตกต่างกัน และสถานภาพทางการศึกษาที่ต่างกัน มีระดับความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก โดยรวมแตกต่างกันอย่างมีนัยสำคัญที่ระดับสถิติ .05

**คำสำคัญ:** .ความพึงพอใจ, หลักสูตรสถาปัตยกรรม, สถาปัตยกรรมศาสตร์

**Students’ satisfaction in Bachelor of Architecture Program in Architecture Faculty of Architecture, King Mongkut’s Institute of Technology Ladkrabang**

**NANDHAWANA PRASIT**

**School of architecture, Art and Design King Mongkut’s Institute of Technology Ladkrabang**

**nandhawana.pr@kmitl.ac.th**

**ABSTRACT**

This research aimed to study and compare the level of satisfication of the graduates and senior year students of Bachelor of Architecture Program in Architecture, King Mongkut’s Institute of Technology Ladkrabang with the Bachelor of Architecture curriculum. The samples were selected by stratified random sampling from the graduates and senior students in the academic year 2020. A questionnaire has been used for data collection. Frequency, percentage, mean, standard deviation, content analysis, t-test and F-test have been used for data analysis. The result revealed that overall; the graduates and senior students were satisfied with curriculum at a high level by the average of descending include. 1) Satisfaction toward Bachelor of Architecture Program, King Mongkut’s Institute of Technology Ladkrabang was at high level (= 4.16). 2) When considering by general information of the graduates and senior students were found that gender and GPAX had no statistically significant effect on their satisfication. However, the difference of educational status comparison showed statistically significant at .05.

**Keywords:** architecture, Bachelor of Architecture , satisfication

**บทนำ**

ปัจจุบันสภาพแวดล้อมมีการเปลี่ยนแปลง ทำให้ทุกองค์กรจำเป็นต้องพัฒนาเพื่อให้องค์กรสามารถอยู่รอดและมีศักยภาพแข่งขันได้ โดยเฉพาะสถาบันอุดมศึกษาที่มีจำนวนมาก ไม่ว่าจะเป็นสถาบันอุดมศึกษาของภาครัฐ และสถาบันอุดมศึกษาของภาคเอกชน แต่ละสถาบันย่อมต้องปรับปรุงพัฒนาหลักสูตรให้มีความทันสมัยและตอบสนองความต้องการของสังคม อีกทั้งการบริหารหลักสูตรและการเรียนการสอนต้องดำเนินการภายใต้กรอบมาตรฐานคุณวุฒิระดับอุดมศึกษาแห่งชาติและเกณฑ์การประกันคุณภาพการศึกษาซึ่งได้มีการะบุให้แต่ละหลักสูตรต้องประเมินตัวบ่งชี้ที่ 3.3 ผลที่เกิดกับนักศึกษา โดยการประเมินความพึงพอใจและผลการจัดการข้อร้องเรียนของนักศึกษา และตัวบ่งชี้ที่ 5.4 ผลการดำเนินงานตามกรอบมาตรฐานคุณวุฒิระดับอุดมศึกษาแห่งชาติ ข้อที่ 11 ระดับความพึงพอใจของนักศึกษาและบัณฑิตที่มีต่อคุณภาพหลักสูตร เฉลี่ยไม่น้อยกว่า 3.5 จากคะแนนเต็ม 5.0 (คณะกรรมการประกันคุณภาพภายในระดับอุดมศึกษา, 2558)

หลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก สถาบันเทคโนโลยีพระจอมเกล้าเจ้าคุณทหารลาดกระบัง ที่ดำเนินการอยู่ในปัจจุบัน เป็นหลักสูตรปรับปรุง เริ่มใช้ตั้งแต่ปีการศึกษา 2560 และกำลังเตรียมการในการปรับปรุงหลักสูตรตามรอบระยะเวลา เพื่อเริ่มใช้ในปีการศึกษา 2565 โดยยึดตามตามกรอบมาตรฐานคุณวุฒิระดับอุดมศึกษา และมีปรัชญาของหลักสูตรในการมุ่งมั่นจัดการศึกษาด้านสถาปัตยกรรมภายใต้แนวคิดปรัชญาเศรษฐกิจพอเพียงเพื่อความเป็นเลิศทางวิชาการ มีบูรณาการองค์ความรู้ด้านวิชาการทั้งในภาคทฤษฎี เน้นการประยุกต์วิชาการพื้นฐานด้านวิทยาศาสตร์และเทคโนโลยีกับวิชาการด้านศิลปวัฒนธรรม และวิทยาการจัดการ ผ่านประสบการณ์ความชำนาญจากการฝึกปฏิบัติ สามารถรองรับการเรียนรู้ที่ก้าวทันเทคโนโลยีแผนใหม่ เพื่อให้ผู้เรียนมีความรู้และตระหนักถึงความเชื่อมโยงกับสหศาสตร์แขนงต่างๆ ทั้ง สังคมศาสตร์ มนุษยศาสตร์ ศิลปวัฒนธรรมของชาติและต่างชาติ รวมถึงการใส่ใจต่อสภาพแวดล้อม สภาพภูมิสังคม อันเป็นปัจจัยสำคัญต่อการสร้างสรรค์งานสถาปัตยกรรมที่มีคุณภาพและสภาพแวดล้อมที่ดี เกิดนวัตกรรมที่มีความทันสมัย พร้อมกับสืบสานและพัฒนาศิลปวัฒนธรรมของชาติ ผ่านกระบวนการจัดการที่มีประสิทธิภาพ และมีความสอดคล้องกับสภาพภูมิสังคมและเศรษฐกิจในปัจจุบัน การจัดการเรียนการสอนในหลักสูตรมุ่งเน้นให้ผู้เรียนมีความรู้คู่คุณธรรม มีความสามารถในการปฏิบัติวิชาชีพสถาปัตยกรรมบนพื้นฐานความเหมาะสมตามหลักการและจรรยาบรรณทั้งทางวิชาการและวิชาชีพ ตอบสนองต่อความต้องการของภาคธุรกิจและการพัฒนาประเทศ สามารถแข่งขันได้ในระดับนานาชาติ ดังนั้น เพื่อให้การปรับปรุงหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก บรรลุตามวัตถุประสงค์ ผู้วิจัยจึงเล็งเห็นว่า ควรมีการศึกษาความพึงพอใจของนักศึกษาและบัณฑิตที่มีต่อหลักสูตรฯ เพื่อเป็นแนวทางในการปรับปรุงหลักสูตรตามรอบระยะเวลาให้สามารถผลิตบัณฑิตได้ตามปรัชญาของหลักสูตร และความต้องการของผู้เรียนเป็นสำคัญ ภายใต้การกำกับตามเกณฑ์มาตรฐานของสำนักงานคณะกรรมการการอุดมศึกษาได้ต่อไป

**วัตถุประสงค์การวิจัย**

เพื่อศึกษาและเปรียบเทียบความพึงพอใจที่มีต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก สถาบันเทคโนโลยีพระจอมเกล้าเจ้าคุณทหารลาดกระบัง จำแนกตามข้อมูลพื้นฐานของนักศึกษาและบัณฑิต

**วิธีดำเนินการวิจัย**

การวิจัยครั้งนี้เป็นวิจัยเชิงสำรวจ (Survey Research) โดยผู้วิจัยได้ทำการทบทวน วิเคราะห์ สังเคราะห์แนวคิด ทฤษฎี และงานวิจัยที่เกี่ยวข้องกับความพึงพอใจ องค์ประกอบของหลักสูตร จากหนังสือ เอกสาร งานวิจัยต่างๆ รวมถึงการสัมภาษณ์บุคคลต่างๆ ที่เกี่ยวข้อง ซึ่งข้อมูลที่ได้รับเป็นข้อมูลทั้งปฐมภูมิ และข้อมูลทุติยภูมิ เพื่อนำมาหาข้อสรุปในการกำหนดกรอบการศึกษาในการดำเนินการศึกษา ดังนี้

**1. ประชากรและกลุ่มตัวอย่าง**

ประชากรที่ใช้ในการศึกษาครั้งนี้ คือ นักศึกษา และบัณฑิต หลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก คณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง จำนวน 465 คน

กลุ่มตัวอย่างที่ใช้ในการศึกษาครั้งนี้ คือ นักศึกษาชั้นปีสุดท้าย และบัณฑิต หลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก คณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ปีการศึกษา 2563 รวมจำนวน 136 คน โดยใช้วิธีการสุ่มตัวอย่างแบบแบ่งชั้นภูมิ (stratified random sampling)

**2. เครื่องมือที่ใช้ในการเก็บรวบรวมข้อมูล**

เครื่องมือที่ใช้ในการเก็บข้อมูล ได้แก่ แบบสอบถาม (Questionnaire) โดยมีวิธีการสร้างแบบสอบถาม แบ่งออกเป็น 6 ขั้นตอน ดังนี้

ขั้นตอนที่ 1 ศึกษาเอกสารตำรา บทความ วารสาร และงานวิจัยที่เกี่ยวข้องกับ ความพึงพอใจต่อหลักสูตร การจัดการเรียนการสอน (กรอบแนวคิด ทฤษฎี และ ผลการวิจัยในการสร้างแบบสอบถาม) เพื่อนำข้อมูลที่ได้มาสร้างเป็นข้อคำถามให้อยู่ภายใต้กรอบแนวคิดในการวิจัยและครอบคลุมตามวัตถุประสงค์ของการวิจัย

ขั้นตอนที่ 2 สร้างแบบสอบถามเกี่ยวกับ ความพึงพอใจที่มีต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรม สถาบันเทคโนโลยีพระจอมเกล้าเจ้าคุณทหารลาดกระบัง ตามกรอบแนวคิดที่ได้จากการศึกษาค้นคว้า โดยมีทั้งคำถามแบบปิด และคำถามแบบเปิด แบ่งออกเป็น 3 ตอน ประกอบด้วย

ตอนที่ 1 ข้อมูลทั่วไป สถานภาพของผู้ตอบแบบสอบถาม มีลักษณะเป็นแบบตรวจคำตอบ (Check List) ประกอบด้วย เพศ สถานภาพทางการศึกษา และเกรดเฉลี่ยสะสม (GPAX)

ตอนที่ 2 ความพึงพอใจที่มีต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก 7 ด้าน มีลักษณะเป็นมาตราส่วนประมาณ (Rating Scale) ชนิด 5 ระดับ (Likert Scale) ประกอบด้วย ด้านหลักสูตร ด้านกระบวนการรับนักศึกษา ด้านผู้สอน ด้านการพัฒนาคุณลักษณะของนักศึกษา ด้านการวัดและประเมินผล ด้านสิ่งสนับสนุนการเรียนรู้ และด้านการจัดการเรียนการสอน

ตอนที่ 3 ข้อเสนอแนะเพิ่มเติมเกี่ยวกับหลักสูตรและแนวทางการพัฒนาหลักสูตร

ขั้นตอนที่ 3 นำแบบสอบถามที่สร้างเสร็จแล้วเสนอผู้เชี่ยวชาญจำนวน 5 ท่าน เพื่อตรวจสอบคุณภาพเครื่องมือด้านความเที่ยงตรงตามเนื้อหา ภาษาที่ใช้ และข้อเสนอแนะต่างๆ

ขั้นตอนที่ 4 นำแบบสอบถามที่ผ่านการตรวจสอบจากผู้เชี่ยวชาญมาวิเคราะห์หาค่าดัชนี ความสอดคล้อง (IOC = 0.80)

ขั้นตอนที่ 5 นำแบบสอบถามที่ผ่านการตรวจสอบและปรับปรุงแล้วไปทดลองใช้ (Try out) กับกลุ่มตัวอย่างที่ไม่ใช่กลุ่มตัวอย่างจริง แต่ลักษณะคล้ายกลุ่มตัวอย่างที่ใช้ในศึกษาในการวิจัย และนำผลการตอบแบบสอบถามมาวิเคราะห์เพื่อหาความเชื่อมั่นของแบบสอบถาม โดยหาค่าสัมประสิทธิ์แอลฟา ตามวิธีของครอนบาค (Cronbach) มีค่าความเชื่อมั่น 0.83

ขั้นตอนที่ 6 จัดทำแบบสอบถามฉบับสมบูรณ์เพื่อใช้ในการเก็บรวบรวมข้อมูลต่อไป

**3. การเก็บรวบรวมข้อมูล**

ในการดำเนินการเก็บรวบรวมข้อมูล ผู้วิจัยดำเนินการตามขั้นตอนต่างๆ ดังต่อไปนี้

* 1. ทำหนังสือเพื่อขออนุญาตเก็บรวบรวมข้อมูลจากภาควิชาสถาปัตยกรรมและการวางแผน เพื่อขอความร่วมมือไปยังอาจารย์ผู้จัดการชั้นปี และประสานงานผ่านตัวแทนกลุ่มบัณฑิต ในการขอความอนุเคราะห์เก็บข้อมูลการวิจัย
  2. ทีมงานของผู้วิจัยดำเนินการเก็บข้อมูล โดยนำแบบสอบถามไปเก็บข้อมูลกับกลุ่มตัวอย่าง จำนวน 136 ชุด ได้ข้อมูลกลับคืนมา จำนวน 136 ชุด
  3. ผู้วิจัยนำข้อมูลแบบสอบถามที่ได้รับคืนมาตรวจสอบความสมบูรณ์ถูกต้อง แล้วนำไปดำเนินการวิเคราะห์ข้อมูล
  4. ผู้วิจัยนำแบบสัมภาษณ์ไปสัมภาษณ์นักศึกษาในชั้นปีอื่นๆ เพิ่มเติม เพื่อนำมาเป็นข้อมูลในการวิเคราะห์ข้อมูลและเขียนผลการวิเคราะห์ สรุปผล อภิปรายผล และข้อเสนอแนะต่างๆ

**4. การวิเคราะห์ข้อมูลและสถิติที่ใช้**

* 1. ข้อมูลจากแบบสอบถาม ตอนที่ 1 ทำการวิเคราะห์ข้อมูลโดยใช้สถิติเชิงพรรณนาด้วยการแจกแจงความถี่ และหาค่าร้อยละ (Percentage)
  2. ข้อมูลจากแบบสอบถาม ตอนที่ 2 ทำการวิเคราะห์ข้อมูลโดยการหาค่าเฉลี่ยเลขคณิต () และค่าส่วนเบี่ยงเบนมาตรฐาน (Standard Deviation) และวิเคราะห์เปรียบเทียบระดับความพึงพอใจต่อหลักสูตร ได้แก่ เพศ สถานภาพทางการศึกษา โดยใช้การทดสอบที (t–test) สำหรับระดับเกรดเฉลี่ยสะสม ใช้การวิเคราะห์ความแปรปรวนแบบทางเดียว F-test (One–way ANOVA)
  3. ข้อมูลจากแบบสอบถาม ตอนที่ 3 ทำการวิเคราะห์โดยการวิเคราะห์เนื้อหา (Content Analysis)

**ผลการวิจัย**

**1. ข้อมูลทั่วไปของผู้ตอบแบบสอบถาม**

ผู้ตอบแบบสอบถามส่วนใหญ่เป็นเพศหญิง จำนวน 78 คน คิดเป็นร้อยละ 57.35 และเป็นเพศชาย จำนวน 58 คน คิดเป็นร้อยละ 42.65 เป็นนักศึกษาชั้นปีสุดท้าย จำนวน 65 คน คิดเป็นร้อยละ 47.79 และเป็นบัณฑิต จำนวน 71 คน คิดเป็นร้อยละ 52.21 ผู้ตอบแบบสอบถามมีระดับเกรดเฉลี่ยสะสม 2.51-3.00 จำนวน 2 คน คิดเป็นร้อยละ 1.47 ระดับเกรดเฉลี่ยสะสม 3.01-3.50 จำนวน 97 คน คิดเป็นร้อยละ 71.32 และระดับเกรดเฉลี่ยสะสม 3.51-4.00 จำนวน 37 คน คิดเป็นร้อยละ 27.21 ดังตารางที่ 1

**ตารางที่ 1** ข้อมูลทั่วไปของผู้ตอบแบบสอบถาม

|  |  |  |
| --- | --- | --- |
| **ข้อมูลทั่วไป** | **จำนวน (คน)** | **ร้อยละ** |
| **เพศ** |  |  |
| หญิง | 78 | 57.35 |
| ชาย | 58 | 42.65 |
| **สถานภาพทางการศึกษา** |  |  |
| นักศึกษาชั้นปีสุดท้าย | 65 | 47.79 |
| บัณฑิต | 71 | 52.21 |
| **เกรดเฉลี่ยสะสม** |  |  |
| 2.51-3.00 | 2 | 1.47 |
| 3.01.-3.50 | 97 | 71.32 |
| 3.51-4.00 | 37 | 27.21 |

**2. ความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก**

ผู้ตอบแบบสอบถาม มีความพึงพอใจต่อหลักสูตรภาพรวมในระดับมาก ( = 4.06) เมื่อพิจารณาแยกรายด้านพบว่า ด้านผู้สอนมีระดับค่าเฉลี่ยสูงสุด ( = 4.55) รองลงมาคือ ด้านการพัฒนาคุณลักษณะของนักศึกษา ( = 4.22) ด้านหลักสูตร ( = 4.16) ด้านการจัดการเรียนการสอน ( = 4.11) ด้านการวัดและประเมินผล ( = 4.04) ด้านกระบวนการรับนักศึกษา ( = 3.91) และด้านสิ่งสนับสนุนการเรียนรู้มีระดับค่าเฉลี่ยน้อยสุด ( = 3.41) ตามลำดับ ดังตารางที่ 2

***ตารางที่* 2** *ค่าเฉลี่ย ส่วนเบี่ยงเบนมาตรฐาน ระดับความพึงพอใจต่อ*หลักสูตรสถาปัตยกรรมศาสตรบัณฑิต สาชาวิชาสถาปัตยกรรมหลัก

| **ความพึงพอใจต่อหลักสูตร** |  | **S.D.** | **ระดับความพึงพอใจ** |
| --- | --- | --- | --- |
| 1. ด้านหลักสูตร | 4.16 | 0.77 | มาก |
| 1. ด้านกระบวนการรับนักศึกษา | 3.91 | 0.81 | มาก |
| 1. ด้านผู้สอน | 4.55 | 0.63 | มากที่สุด |
| 1. ด้านการพัฒนาคุณลักษณะของนักศึกษา | 4.22 | 0.89 | มากที่สุด |
| 1. ด้านการวัดและประเมินผล | 4.04 | 0.95 | มาก |
| 1. ด้านสิ่งสนับสนุนการเรียนรู้ | 3.41 | 0.88 | มาก |
| 1. ด้านการจัดการเรียนการสอน | 4.11 | 0.82 | มาก |
| **รวม** | 4.06 | 0.82 | **มาก** |

**3. เปรียบเทียบความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก**

เมื่อพิจารณาจำแนกตามเพศพบว่า ผู้ตอบแบบสอบถามที่มีเพศต่างกันมีความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก โดยรวมไม่แตกต่างกัน เมื่อพิจารณาเป็นรายด้านพบว่า ผู้ตอบแบบสอบถามที่มีเพศต่างกันมีระดับความพึงพอใจต่อหลักสูตรสถาปัตยกรรมศาสตรบัณฑิต ด้านหลักสูตร ด้านกระบวนการรับนักศึกษา ด้านผู้สอน ด้านการพัฒนาคุณลักษณะของนักศึกษา ด้านการวัดและประเมินผล ด้านสิ่งสนับสนุนการเรียนรู้ และด้านการจัดการเรียนการสอน ไม่แตกต่างกัน ที่ระดับนัยสำคัญทางสถิติ .05 ดังตารางที่ 3

***ตารางที่* 3**เปรียบเทียบระดับความพึงพอใจต่อหลักสูตรสถาปัตยกรรมศาสตรบัณฑิต สาชาวิชาสถาปัตยกรรมหลัก จำแนกตามเพศ

| **ความพึงพอใจต่อหลักสูตร** | **เพศชาย** | | | **เพศหญิง** | | | | **t** | **Sig** |
| --- | --- | --- | --- | --- | --- | --- | --- | --- | --- |
|  | **S.D.** | |  | | **S.D.** | |
| 1. ด้านหลักสูตร | 4.15 | | 0.82 | 4.17 | 0.72 | | -0.20 | | 0.84 |
| 1. ด้านกระบวนการรับนักศึกษา | 4.03 | | 0.84 | 3.89 | 0.79 | | 0.68 | | 0.50 |
| 1. ด้านผู้สอน | 4.54 | | 0.61 | 4.56 | 0.65 | | -0.31 | | 0.76 |
| 1. ด้านการพัฒนาคุณลักษณะของนักศึกษา | 4.19 | | 0.89 | 4.25 | 0.89 | | -0.47 | | 0.64 |
| 1. ด้านการวัดและประเมินผล | 3.92 | | 1.06 | 4.14 | 0.83 | | -0.14 | | 0.10 |
| 1. ด้านสิ่งสนับสนุนการเรียนรู้ | 3.31 | | 0.90 | 3.49 | 0.85 | | -1.56 | | 0.12 |
| 1. ด้านการจัดการเรียนการสอน | 4.18 | | 0.81 | 4.06 | 0.83 | | 0.96 | | 0.34 |
| **รวม** | **4.04** | | **0.85** | **4.09** | **0.79** | | **-0.47** | | **0.64** |

เมื่อพิจารณาจำแนกตามสถานะทางการศึกษาพบว่า ผู้ตอบแบบสอบถามที่มีสถานะทางการศึกษาต่างกันมีความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก โดยรวมแตกต่างกันอย่างมีนัยสำคัญทางสถิติที่ระดับ .05 เมื่อพิจารณาเป็นรายด้านพบว่า ผู้ตอบแบบสอบถามที่มีสถานะทางการศึกษาต่างกันมีระดับความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก ด้านหลักสูตร ด้านกระบวนการรับนักศึกษา ด้านผู้สอน ด้านการพัฒนาคุณลักษณะของนักศึกษา ด้านการวัดและประเมินผล ด้านสิ่งสนับสนุนการเรียนรู้ และด้านการจัดการเรียนการสอน แตกต่างกันอย่างมีนัยสำคัญทางสถิติที่ระดับ .05 ดังตารางที่ 4

***ตารางที่* 4** เปรียบเทียบระดับความพึงพอใจต่อหลักสูตรสถาปัตยกรรมศาสตรบัณฑิต สาชาวิชาสถาปัตยกรรมหลัก จำแนกตามสถานภาพทางการศึกษา

| ความพึงพอใจต่อหลักสูตร | นักศึกษาชั้นปีสุดท้าย | | บัณฑิต | | t | Sig |
| --- | --- | --- | --- | --- | --- | --- |
|  | S.D. |  | S.D. |
| ด้านหลักสูตร | 3.89 | 0.77 | 4.41 | 0.66 | -6.76 | 0.00 |
| ด้านกระบวนการรับนักศึกษา | 3.75 | 0.87 | 4.18 | 0.69 | -3.68 | 0.00 |
| ด้านผู้สอน | 4.26 | 0.68 | 4.82 | 0.42 | -8.17 | 0.00 |
| ด้านการพัฒนาคุณลักษณะของนักศึกษา | 3.97 | 0.90 | 4.46 | 0.79 | -4.08 | 0.00 |
| ด้านการวัดและประเมินผล | 3.67 | 0.94 | 4.39 | 0.78 | -5.99 | 0.00 |
| ด้านสิ่งสนับสนุนการเรียนรู้ | 3.28 | 0.98 | 3.54 | 0.69 | -2.45 | 0.02 |
| ด้านการจัดการเรียนการสอน | 3.83 | 0.77 | 4.37 | 0.77 | -5.08 | 0.00 |
| **รวม** | **3.81** | **0.85** | **4.31** | **0.69** | **-6.19** | **0.00** |

เมื่อพิจารณาจำแนกตามค่าระดับเกรดเฉลี่ยสะสมพบว่า ผู้ตอบแบบสอบถามที่มีระดับเกรดเฉลี่ยสะสมต่างกันมีความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก โดยรวมไม่แตกต่างกัน เมื่อพิจารณาเป็นรายด้านพบว่า ผู้ตอบแบบสอบถามที่มีระดับเกรดเฉลี่ยสะสมต่างกันมีระดับความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก ด้านหลักสูตร ด้านการวัดและประเมินผล ด้านสิ่งสนับสนุนการเรียนรู้ และด้านการจัดการเรียนการสอน ไม่แตกต่างกัน ส่วนด้านกระบวนการรับนักศึกษา ด้านผู้สอน และด้านการพัฒนาคุณลักษณะของนักศึกษา มีระดับความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก แตกต่างกันอย่างมีนัยสำคัญทางสถิติที่ระดับ .05 ดังตารางที่ 5

***ตารางที่* 5** เปรียบเทียบระดับความพึงพอใจต่อหลักสูตรสถาปัตยกรรมศาสตรบัณฑิต สาชาวิชาสถาปัตยกรรมหลัก จำแนกตามระดับเกรดเฉลี่ยสะสม

| **ความพึงพอใจต่อหลักสูตร** | **แหล่ง**  **ความ**  **แปรปรวน** | **ss** | **df** | **MS** | **F** | **F Sig** |
| --- | --- | --- | --- | --- | --- | --- |
| 1. ด้านหลักสูตร | ระหว่างกลุ่ม | 0.15 | 3 | 0.05 | 0.19 | 0.90 |
|  | ภายในกลุ่ม | 33.41 | 132 | 0.25 |  |  |
|  | **รวม** | 33.56 | 135 |  |  |  |
| 1. ด้านกระบวนการรับนักศึกษา | ระหว่างกลุ่ม | 7.57 | 3 | 2.52 | 5.86 | 0.00 |
|  | ภายในกลุ่ม | 56.85 | 132 | 0.43 |  |  |
|  | **รวม** | 64.43 | 135 |  |  |  |
| 1. ด้านผู้สอน | ระหว่างกลุ่ม | 4.10 | 3 | 1.37 | 6.59 | 0.00 |
|  | ภายในกลุ่ม | 27.35 | 132 | 0.21 |  |  |
|  | **รวม** | 31.45 | 135 |  |  |  |
| 1. ด้านการพัฒนาคุณลักษณะของนักศึกษา | ระหว่างกลุ่ม | 4.59 | 3 | 1.53 | 2.93 | 0.04 |
|  | ภายในกลุ่ม | 68.99 | 132 | 0.52 |  |  |
|  | **รวม** | 73.59 | 135 |  |  |  |
| 1. ด้านการวัดและประเมินผล | ระหว่างกลุ่ม | 4.68 | 3 | 1.56 | 2.59 | 0.06 |
|  | ภายในกลุ่ม | 79.63 | 132 | 0.60 |  |  |
|  | **รวม** | 84.31 | 135 |  |  |  |
| 1. ด้านสิ่งสนับสนุนการเรียนรู้ | ระหว่างกลุ่ม | 2.38 | 3 | 0.79 | 1.97 | 0.12 |
|  | ภายในกลุ่ม | 53.20 | 132 | 0.40 |  |  |
|  | **รวม** | 55.58 | 135 |  |  |  |
| 1. ด้านการจัดการเรียนการสอน | ระหว่างกลุ่ม | 2.55 | 3 | 0.85 | 1.92 | 0.13 |
|  | ภายในกลุ่ม | 58.50 | 132 | 0.44 |  |  |
|  | **รวม** | 61.05 | 135 |  |  |  |
| **รวม** |  | 36.62 | 135 |  | **1.86** | **0.14** |

4**.** ความคิดเห็นเพิ่มเติมเกี่ยวกับหลักสูตร และข้อเสนอแนะแนวทางการพัฒนาหลักสูตร

4.1 หลักสูตรควรเปิดรับสิ่งใหม่ๆ ในโลกปัจจุบันให้กว้างกว่านี้ อาจเป็นเพราะหลักสูตรยังยึดติดในการเรียนการสอนเดิมซึ่งดีอยู่แล้ว จึงไม่ได้ให้ความสำคัญในการใช้เทคโนโลยีและเครื่องมือทันสมัยที่ส่งผลต่อความสะดวกในการเรียนในปัจจุบัน

4.2 ระบบอินเทอร์เน็ตอาคารปฏิบัติการ ชั้น 2 ไม่สามารถรองรับการใช้งานของนักศึกษาได้อย่างทั่วถึง

4.3 ควรมีการปรับปรุงเนื้อหาและรายวิชาของหลักสูตรให้สอดคล้องกับสถานการณ์ปัจจุบันการเปลี่ยนแปลงในสังคม เมื่อนักศึกษาจบการศึกษาจะสามารถนำไปประยุกต์ใช้ในการทำงานได้อย่างเท่าทันการเปลี่ยนแปลง

4.4 ควรเปิดโอกาสให้นักศึกษาได้เลือกเรียนวิชาเลือกจากหลักสูตรต่างสาขาบ้าง ไม่ควรจำกัดเพียงวิชาที่มีในภาควิชาเท่านั้น

4.5 การเรียนการสอนวิชาสหวิทยาการเทคโนโลยีทางอาคารและการออกแบบสถาปัตยกรรม มีวิธีการในการจัดการเรียนการสอนที่ดีมาก ฝึกให้เกิดการเรียนรู้ต่อการปรับตัวทำงานร่วมกับผู้อื่น ได้เข้าใจวิธีการทำงาน การประสานงาน และการสื่อสารในเรื่องงานที่ดีขึ้น

4.6 ควรมีการปูพื้นฐานทักษะการบริหารจัดการให้กับนักศึกษาในช่วงชั้นปีต้นๆ

4.7 การเรียนการสอนที่มีการนำเทคโนโลยีใหม่ๆ เข้ามาประกอบในการเรียนการสอน ควรมีการสอนหรือจัดอบรมเพื่อให้นักศึกษาสามารถใช้เทคโนโลยีดังกล่าวได้อย่างคุ้มค่ามากที่สุด และเป็นการช่วยประหยัดค่าใช้จ่ายในการจัดแสดงผลงานขั้นสุดท้ายได้เป็นอย่างดี

4.8 การมุ่งเน้นให้นักศึกษาออกแบบบนพื้นฐานความเป็นจริงนั้นมีความสำคัญ แต่ทั้งนี้ควรจัดให้มีโปรเจคในการออกแบบต่างๆ ที่มีความหลากหลาย น่าสนใจ น่าสนุก และลึกซึ้งมากยิ่งขึ้น

4.9 ควรมีการสำรวจความพึงใจและความต้องการของผู้มีส่วนได้ส่วนเสีย เพื่อจัดทำหลักสูตรให้ตรงกับความต้องการของทุกฝ่าย

**สรุปผลและอภิปรายผล**

* + 1. ความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก คณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ในภาพรวมอยู่ในระดับมาก เมื่อพิจารณารายด้านพบว่า ด้านผู้สอน และด้านการพัฒนาคุณลักษณะของนักศึกษา มีระดับความพึงพอใจอยู่ในระดับมากที่สุด ส่วนด้านหลักสูตร ด้านการจัดการเรียนการสอน ด้านการวัดและประเมินผล ด้านกระบวนการรับ และด้านสิ่งสนันบสนุนการเรียนรู้ มีระดับความพึงพอใจอยู่ในระดับมาก ทั้งนี้จากผลการวิจัยที่มีความพึงพอใจต่อหลักสูตรด้านผู้สอนมีค่าเฉลี่ยสูงที่สุด สะท้อนให้เห็นถึงระบบการคัดเลือกอาจารย์ที่มีมาตรฐาน เป็นไปตามคุณสมบัติผู้สอนในระดับอุดมศึกษา ในขณะที่ความพึงพอใจต่อหลักสูตรด้านสิ่งสนันบสนุนการเรียนรู้มีค่าเฉลี่ยต่ำที่สุด เป็นการสะท้อนให้เห็นถึงความต้องการของนักศึกษาและบัณฑิต ที่ต้องการได้รับการสนับสนุนด้านต่างๆ ไม่ว่าจะเป็นห้องเรียน ห้องปฏิบัติการ อุปกรณ์ และระบบบริการสารสนเทศ ตลอดจนสนามกีฬา ที่ออกกำลังกาย ที่นั่งอ่านหนังสือและปฏิบัติงาน ที่เหมาะสม เอื้อต่อการเรียนรู้ และเพียงพอต่อนักศึกษา

สอดคล้องกับผลการวิจัยของ อิสรีย์ โชว์วิวัฒนา (2556) พบว่านักศึกษามีความพึงพอใจต่อหลักสูตรปริญญาตรีในด้านหลักสูตรการเรียนการสอน ด้านกิจกรรมการเรียนการสอน ด้านอาจารย์ผู้สอน ด้านการวัดและการประเมินผลการเรียนการสอน และด้านปัจจัยเกื้อหนุนการเรียนการสอนอยู่ในระดับมาก และผลการวิจัยของ ทรงสิริ วิชิรานนท์, ภาวิณี อุ่นวัฒนา, พัลลพ หามะลิ และชัยวุฒิ ชัยฤกษ์ (2560) พบว่านักศึกษาคณะศิลปะศาสตร์ชั้นปีที่ 4 มีความพึงพอใจต่อหลักสูตรภาพรวมในระดับมาก ( = 3.69) และเมื่อพิจารณารายด้านจะเห็นได้ว่า ด้านคุณสมบัติผู้สอนมีระดับค่าเฉลี่ยสูงสุด ( = 3.89) รองลงมาคือด้านหลักสูตร ( = 3.72) และด้านการเรียนการสอน ( =3.77) ตามลำดับ ส่วนด้านการให้บริการ/การสนับสนุนการเรียนการสอน/การจัดกิจกรรมเสริมหลักสูตรมีค่าเฉลี่ยต่ำสุด

* + 1. ผู้ตอบแบบสอบถามที่มีเพศต่างกัน มีความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก ในภาพรวมและรายด้านไม่แตกต่างกัน ซึ่งเป็นไปตามสมมติฐานการวิจัย

สอดคล้องกับผลการวิจัยของ วรญา ทองอุ่น และ จันจิราภรณ์ ปานยินดี. (2560). พบว่า นักศึกษาที่มีเพศต่างกัน มีความพึงพอใจต่อหลักสูตรการบริหารทรัพยากรมนุษย์โดยรวม ไม่แตกต่างกัน เมื่อพิจารณาเป็นรายด้าน พบว่านักศึกษาที่มีเพศต่างกันมีระดับความพึงพอใจต่อ หลักสูตรการบริหารทรัพยากรมนุษย์ด้านหลักสูตร ด้านระบบอาจารย์ที่ปรึกษาทางวิชาการ ด้านกิจกรรมนักศึกษา ด้านสิ่งสนับสนุนการเรียนรู้ ด้านการร้องเรียนของนักศึกษา ไม่แตกต่างกัน

* + 1. ผู้ตอบแบบสอบถามที่มีสถานภาพทางการศึกษาต่างกัน มีความพึงพอใจต่อหลักสูตรภูมิสถาปัตยกรรมศาสตรบัณฑิตในภาพรวมและรายด้านแตกต่างกันอย่างมีนัยสำคัญทางสถิติที่ระดับ .05

สอดคล้องกับผลการวิจัยของ วรญา ทองอุ่น และ จันจิราภรณ์ ปานยินดี. (2560). พบว่า นักศึกษาชั้นปีการศึกษาต่างกันมีความพึงพอใจต่อหลักสูตรการบริหารทรัพยากรมนุษย์โดยรวมแตกต่างกัน อย่างมีนัยสำคัญทางสถิติที่ระดับ .05 และเมื่อพิจารณาเป็นรายด้าน นักศึกษาชั้นปีการศึกษาต่างกันมีความพึงพอใจต่อหลักสูตรการบริหารทรัพยากรมนุษย์ด้านกิจกรรมนักศึกษาแตกต่างกันอย่างมีนัยสำคัญทางสถิติที่ระดับ .01 นอกจากนี้นักศึกษาชั้นปีการศึกษาต่างกัน มีความพึงพอใจต่อหลักสูตรการบริหารทรัพยากรมนุษย์ด้านด้านสิ่งสนับสนุนแตกต่างกันอย่างมีนัยสำคัญทางสถิติที่ระดับ .05 สอดคล้องกับผลการวิจัยของอารีรักษ์ มีแจ้ง (2557: 13-17) พบว่าชั้นปีส่งผลต่อความคาดหวังและความพึงพอใจของนิสิต สอดคล้องกับผลการวิจัยของสุภาภรณ์ ประสงค์ทัน และไพวรรณ์ เงาศรี (2555) พบว่านิสิต ที่มีชั้นปีต่างกันมีความพึงพอใจต่อการบริการของภาควิชาบริหารธุรกิจ โดยรวมและรายด้านแตกต่างกันอย่างมีนัยสำคัญทางสถิติที่ระดับ .05

* + 1. ผู้ตอบแบบสอบถามที่มีระดับเกรดเฉลี่ยสะสมต่างกัน มีความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก ในภาพรวมไม่แตกต่างกัน ยกเว้นด้านกระบวนการรับนักศึกษา ด้านผู้สอน และด้านสิ่งสนับสนุนการเรียนรู้ ที่มีความพึงพอใจต่อหลักสูตรสถาปัตยกรรมศาสตรบัณฑิต สาขาวิชาสถาปัตยกรรมหลัก แตกต่างกันอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐานการวิจัย

สอดคล้องกับผลการวิจัยของ ปฐมเดช อภิชาตชัยเดชา (2554) คะแนนเฉลี่ยที่แตกต่างกัน มีความพึงพอใจต่อการจัดการเรียนการสอนของคณะบัญชีมหาวิทยาลัยปทุมธานีโดยรวมไม่แตกต่างกัน ยกเว้นด้านเนื้อหาวิชา คะแนนเฉลี่ยที่แตกต่างกันมีความพึงพอใจต่อการจัดการเรียนการสอนของคณะบัญชี มหาวิทยาลัยปทุมธานีต่างกันอย่างมีนัยสำคัญทางสถิติที่ระดับ .05

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. จากผลการศึกษาพบว่า ด้านหลักสูตรนั้น ผู้ตอบแบบสอบถามมีความพึงพอใจต่อเนื้อหาในรายวิชามีความทันสมัย ทันต่อการเปลี่ยนแปลง มีค่าเฉลี่ยน้อยที่สุด ดังนั้น คณะควรหาแนวทางการสนับสนุน ผลักดันให้อาจารย์ผู้สอนจัดทำเอกสารประกอบการสอนที่เหมาะสม จัดอบรมการเขียนแผนการสอนให้แก่คณาจารย์ และเข้าร่วมกิจกรรมโครงการเพิ่มทักษะการผลิตสื่อการเรียนการสอน จัดโดยสำนักงานบริหารทรัพยากรบุคคล สำนักงานอธิการบดี

2. จากผลการศึกษาพบว่า ด้านกระบวนการรับนักศึกษานั้น ผู้ตอบแบบสอบถามมีความพึงพอใจต่อการกำหนดคุณสมบัติผู้มีสิทธิ์เข้าศึกษามีความเหมาะสม มีค่าเฉลี่ยน้อยที่สุด ดังนั้น หลักสูตรควรศึกษาแนวทางในการกำหนดคุณสมบัติผู้มีสิทธิ์เข้าศึกษาให้ครอบคลุมผู้เรียนทุกกลุ่มเป้าหมายในระดับมัธยมศึกษาตอนปลายหรือเทียบเท่า

3. จากผลการศึกษาพบว่า ด้านอาจารย์ผู้สอนนั้น ผู้ตอบแบบสอบถามมีความพึงพอใจต่อผู้สอนมีความสามารถในการถ่ายทอดความรู้ช่วยให้เกิดการเรียนรู้ในเนื้อหาวิชา มีค่าเฉลี่ยน้อยที่สุด ดังนั้น คณะควรหาแนวทางการสนับสนุน ผลักดันให้อาจารย์เข้าร่วมกิจกรรมสัมมนาการจัดการเรียนรู้แบบ Active Learning, Problem based Learning และ Project based Learning จัดโดยคณะสถาปัตยกรรมศาสตร์

4. จากผลการศึกษาพบว่า ด้านการจัดการเรียนการสอนนั้น ผู้ตอบแบบสอบถามมีความพึงพอใจต่อการจัดการเรียนการสอนที่ส่งเสริมทักษะทางภาษาสากล มีค่าเฉลี่ยน้อยที่สุด ดังนั้น คณะและหลักสูตรควรสนับสนุน หาแนวทางในการ ส่งเสริมทักษะทางภาษาสากลให้แก่นักศึกษา โดยอาจสอดแทรกลงในแผนการสอนให้นักศึกษาได้มีโอกาสในการฝึกการใช้ภาษาสากล และมีการจัดโครงการอบรมการใช้ภาษสากลเพื่อการสื่อสารทางสถาปัตยกรรมให้แก่นักศึกษา

5. จากผลการศึกษาพบว่า ด้านสิ่งสนับสนุนการเรียนรู้นั้น ผู้ตอบแบบสอบถามมีความพึงพอใจต่อสถานที่นั่งอ่านหนังสือ/ทำงานในการเรียนเหมาะสม เอื้อต่อการเรียนรู้ และเพียงพอต่อนักศึกษา มีค่าเฉลี่ยน้อยที่สุด ดังนั้น คณะควรศึกษา หาแนวทาง การจัดทำแผนในการจัดเตรียมสถานที่เพื่อสนับสนุนการเรียนรู้ให้เพียงพอต่อนักศึกษา

6. จากผลการศึกษาพบว่า ด้านการพัฒนาคุณลักษณะของนักศึกษานั้น ผู้ตอบแบบสอบถามมีความพึงพอใจต่อการมีส่วนร่วมในการจัดโครงการ/กิจกรรมด้านวิชาการและวิชาชีพ มีค่าเฉลี่ยน้อยที่สุด ดังนั้น หลักสูตรควรส่งเสริมให้มีการบูรณาการเกี่ยวกับการจัดโครงการ/กิจกรรมด้านวิชาการและวิชาชีพลงสู่การเรียนการสอนในรายวิชา เพื่อให้นักศึกษาได้มีส่วนร่วมและเกิดการเรียนรู้ในเชิงปฏิบัติ

7. จากผลการศึกษาพบว่า ด้านการวัดและประเมินผลนั้น ผู้ตอบแบบสอบถามมีความพึงพอใจต่อการวัดและประเมินผลเป็นไปตามระเบียบกฎเกณฑ์ และข้อตกลง ที่กำหนดไว้ล่วงหน้า และมีการประเมินผลการเรียนการสอนที่สอดคล้องกับกิจกรรมการเรียนรู้ที่จัดให้ผู้เรียนและอิงพัฒนาการของผู้เรียน มีค่าเฉลี่ยน้อยที่สุด ดังนั้น หลักสูตรควรเสนอแนะให้ผู้สอนแจ้งผลการวัดและประเมินผล และแจ้งเกณฑ์การประเมินผลการเรียนการสอนที่สอดคล้องกับสภาพการเรียนรู้ในรายวิชาที่จัดให้ผู้เรียนและอิงพัฒนาการของผู้เรียนทุกรายวิชาในหลักสูตร

**ข้อเสนอแนะในการวิจัยต่อไป**

1. ควรมีการศึกษาความพึงพอใจและความคาดหวังของผู้มีส่วนได้ส่วนเสีย เพื่อจัดทำหลักสูตรให้ตรงกับความต้องการของทุกฝ่าย
2. ควรมีการการศึกษาความต้องการของนักศึกษาในการจัดเรียนการสอนของหลักสูตร เพื่อเป็นแนวทางในการปรับปรุงและพัฒนาการจัดการเรียนการสอนให้มีประสิทธิภาพต่อไป

**เอกสารอ้างอิง**

กัลยา วานิชย์บัญชา. (2542). *การวิเคราะห์สถิติ : สถิติเพื่อการตัดสินใจ* (พิมพ์ครั้งที่ 4). กรุงเทพฯ: โรงพิมพ์แห่งจุฬาลงกรณ์วิทยาลัย.

คณะกรรมการประกันคุณภาพภายในระดับอุดมศึกษา. (2558). *คู่มือการประกันคุณภาพการศึกษาภายในระดับอุดมศึกษา พ.ศ. 2557* (พิมพ์ครั้งที่ 1). กรุงเทพมหานคร: สำนักงานคณะกรรมการการอุดมศึกษา.

ทรงสิริ วิชิรานนท์, ภาวิณี อุ่นวัฒนา, พัลลพ หามะลิ, ชัยวุฒิ ชัยฤกษ์. 2560. ความพึงพอใจต่อหลักสูตรศิลปศาสตรบัณฑิต มหาวิทยาลัยเทคโนโลยีราชมงคล พระนคร. *การประชุมวิชาการมหาวิทยาลัยเทคโนโลยีราชมงคล ครั้งที่ 9 144 (9th RMUTNC) และการประชุมวิชาการนานาชาติมหาวิทยาลัยเทคโนโลยีราชมงคล ครั้งที่ 8 (8th RMUTIC)*, วันที่ 7-9 สิงหาคม 2560, (65-71).

บุญธรรม กิจปรีดาบริสุทธิ์. (2540). *ระเบียบวิธีการวิจัยทางสังคมศาสตร์* (พิมพ์ครั้งที่7). กรุงเทพฯ: โรงพิมพ์และทำปกเจริญผล.

ปฐมเดช อภิชาตชัยเดชา. (2554). ความพึงพอใจของนักศึกษาระดับปริญญาตรีสาขาบัญชีที่มีต่อการจัดการเรียนการสอนของคณะบัญชี มหาวิทยาลัยปทุมธานี. *วารสารวิชาการมหาวิทยาลัยปทุมธานี,* *3* (1), 84.

วรญา ทองอุ่น และจันจิราภรณ์ ปานยินดี. (2560). ความพึงพอใจต่อหลักสูตรการบริหารทรัพยากรมนุษย์คณะวิทยาการ จัดการมหาวิทยาลัยราชภัฏนครปฐม. *วารสาร มจร. พุทธปัญญาปริทรรศน์, 2* (1), 1-12.

ศิริชัย กาญจนวาสี, ดิเรก ศรีสุโข และทวีวัฒน์ ปิตยานนท์. (2555). *การเลือกใช้สถิติที่เหมาะสมสำหรับการวิจัยทางสังคมศาสตร์* (พิมพ์ครั้งที่ 6). กรุงเทพมหานคร: จุฬาลงกรณ์มหาวิทยาลัย.

อิสรีย์ โชว์วิวัฒนา. (2556). ความพึงพอใจของนักศึกษาที่มีต่อหลักสูตรปริญญาตรี คณะบัญชีมหาวิทยาลัยหอการค้าไทย. *วารสารวิชาการ มหาวิทยาลัยหอการค้าไทย, 33* (ฉบับพิเศษ), 1-12.

Cohen ,L.,and Manion,L. (1989). *Research Method in Education* 3rd.Ed.London: Routledge.